ત્યારબાદ પ્રણામ કરીને નમ્રતા પૂર્વક મહારાજને કહ્યું : “મને તમારા ચરણની સેવા આપી તમારો બનાવો.” શ્રીહરિ કહે, “અમારી આજ્ઞા પ્રમાણે રહેવું પડશે. કનકકામિનીનો ત્યાગ કરવો પડશે.” મહંતજીએ હા પાડી. શ્રી હરિએ તેમને દીક્ષા આપીને સાધુ બનાવ્યાને ‘‘સ્વયંપ્રકાશાનંદ’’ નામ પાડ્યું. તેઓ ઉંમરમાં મહારાજ કરતાં મોટા હતા. તેમને શ્રીહરિભાઈ કહીને સંબોધતા. તેથી સત્સંગમાં ભાઈ સ્વયંપ્રકાશાનંદ તરીકે પણ ઓળખાતા. સ્વયંપ્રકાશાનંદ સ્વામીના મંડળમાં સાઠ સંતો હતા.પોતે વિદ્વાન હતા. તેથી ભણનારા સંતો તેમની પાસે રહેતા.